**Žalm 1**  
Dve cesty

1Blažený človek, čo nekráča podľa rady bezbožných  
a nechodí cestou hriešnikov,  
ani nevysedáva v kruhu rúhačov,  
2ale v zákone Pánovom má záľubu  
a o jeho zákone rozjíma dňom i nocou.

3Je ako strom zasadený pri vode,  
čo prináša ovocie v pravý čas,  
a jeho lístie nikdy nevädne;  
darí sa mu všetko, čo podniká.

4No nie tak bezbožní, veru nie;  
tí sú ako plevy, čo vietor ženie pred sebou.  
5Preto bezbožní neobstoja na súde,  
ani hriešnici v zhromaždení spravodlivých.

6Nad cestou spravodlivých bedlí Pán,  
ale cesta bezbožných vedie do záhuby.